Байрану
Без песень салаўю

Не жыць ў зацішку рэк;

Брытанію сваю

Пакінуў ён навек.

 

Пагардлівы і горды,

Вянок да славы нёс.

«Не жыць, гібець між лордаў, —

Які жахлівы лёс!

 

Іграйце марш, музыкі,

З дарогі, лорды, прэч!»

Паэт-салдат вялікі

Узняў за волю меч.

 

З Балканаў веюць ветры,

Даносяць пах крыві.

«Хутчэй на поўдзень светлы,

Мой карабель, плыві!

 

Хай воля прыйдзе з боем

У сонечны ваш край.

Мая святая зброя,

Тыранаў пакарай!

 

Мужайцеся, спартанцы!

Гартуйце ў ноч мячы.

Да зброі, ў бой, паўстанцы,

Тыранам не ўцячы!

 

Сальюцца нашы рэкі.

Шумі, шумі, прыбой!

Ўставайце смела, грэкі,

З тыранамі на бой!»

Вершы Язэпа Пушчы
Творы пра Джорджа Байрана
Творы 1936 года